








Politologija

ISSN: 1392-1681 / 2424-6034

vincas.grigas@leidykla.vu.lt

Vilniaus Universitetas

Lituania






Nuteistųjų už tarptautinius nusikaltimus reabilitacija – mitas ar tikrovė? Tarptautinio baudžiamojo tribunolo buvusiai Jugoslavijai atvejo studija




Strupinskienė, Lina; Jankauskaitė-Činčė, Indrė

Nuteistųjų už tarptautinius nusikaltimus reabilitacija – mitas ar tikrovė? Tarptautinio baudžiamojo tribunolo buvusiai Jugoslavijai atvejo studija

Politologija, vol. 108, núm.  4, pp. 8-41, 2022

Vilniaus Universitetas, Lituania


Disponible en: https://www.redalyc.org/articulo.oa?id=694874473001





[image: License Creative Commons]

Esta obra está bajo una Licencia Creative Commons Atribución 4.0 Internacional.







Recepción:  09 Julio  2022

Aprobación:  14 Noviembre  2022





DOI: https://doi.org/10.15388/Polit.2022.108.1





















Articles




Nuteistųjų už tarptautinius nusikaltimus reabilitacija – mitas ar tikrovė? Tarptautinio baudžiamojo tribunolo buvusiai Jugoslavijai atvejo studija



Rehabilitation of Perpetrators of International Crimes – Myth or Reality? Case Study of the International Criminal Tribunal for Former Yugoslavia




Lina Strupinskienė 
 Lina.Strupinskiene@tspmi.vu.lt


Vilniaus universiteto, Lituania








Indrė Jankauskaitė-Činčė 
 jankauskaiteindre95@gmail.com


Vilniaus universiteto, Lituania














Summary:
							                           
Tarptautinis baudžiamasis tribunolas buvusiai Jugoslavijai (TBTBJ) už praeito amžiaus paskutinio dešimtmečio karo Balkanuose nusikaltimus yra nuteisęs 92 aukšto rango pareigūnus iš visų kare dalyvavusių pusių. Net 60 jų jau yra atlikę savo bausmę ir pamažu grįžta į regioną. Nors nuteistųjų reabilitacija yra svarbi bausmės sėkmės sąlyga ir turi tiesioginį poveikį tolesnei tvariai taikai ir susitaikymui pokario visuomenėse, akademinėje literatūroje ši tema nagrinėjama ypač retai. Šiame straipsnyje siekiama įvertinti TBTBJ nuteistųjų reabilitaciją analizuojant pačių reabilitacijos programų kokybę ir pasiektą rezultatą (nuteistųjų elgesį išėjus į laisvę, kaltės pripažinimą, apgailestavimą, nukentėjusiųjų lūkesčių atliepimą). Be antrinių šaltinių, straipsnyje remiamasi ir 23 pusiau struktūruotais interviu su karo aukomis, jų asociacijų atstovais ir žmogaus teisių aktyvistais iš Bosnijos ir Hercegovinos, Juodkalnijos, Kosovo, Kroatijos, Serbijos ir Šiaurės Makedonijos. Atlikta analizė atskleidžia, kad TBTBJ reabilitacijos programų trūkumai ir išskirtinai nuteistiesiems palankios visuomenės nuotaikos trukdo sėkmingai reabilitacijai, kenkia tvariai taikai ir susitaikymui regione.

Abstract:
						                           
Of the 92 persons convicted at the International Criminal Tribunal for Former Yugoslavia (ICTY), 60 have already served their sentences and were released. Even though perpetrators’ rehabilitation and their public behaviour in post-conflict environments are essential for countering denial, establishing an authoritative version of the truth, and sustainable reconciliation, we still know little about what happens after they return to their communities. This article attempts to examine ICTY convicts’ rehabilitation by assessing the quality and the result of existing rehabilitation programs (e.g., how much the public behaviour of those released matches the expectations of the victim’s community, what their relationship is with their guilt and crimes committed). Aside from secondary sources, it draws on 23 semi-structured interviews with victims of war, representatives from victims’ associations, and human rights advocates from the region. It finds that in the context of the absence of specialized rehabilitation programs and lack of oversight of the post-conviction stage at the ICTY, the convicted perpetrators return to communities that support and enable them. Hailed by specific enthusiastic audiences back home, ICTY convicts often fulfil their expectations, closing a vicious circle that dramatically curbs the individual or collective transformative potential of their punishment regarding reckoning with the past and moving towards reconciliation.

Įvadas


Tarptautinis baudžiamasis tribunolas buvusiai Jugoslavijai (TBTBJ) įkurtas Jungtinių Tautų Saugumo Tarybos sprendimu 1993 m. gegužės 25 d.
1
 Jis turėjo nuteisti labiausiai atsakingus už praeito amžiaus paskutinį dešimtmetį buvusioje Jugoslavijoje padarytus tarptautinius nusikaltimus – genocidą, karo nusikaltimus ir nusikaltimus žmoniškumui
2
. Užtikrindamas teisingumą, tribunolas siekė užkirsti kelią tolesniems nusikaltimams, atlyginti aukoms ir jų artimiesiems, išsiaiškinti tiesą ir taip prisidėti prie tvarios taikos ir susitaikymo regione. Per savo gyvavimo laikotarpį
3
 TBTBJ išdavė 161 arešto orderį. Galiausiai prieš teismą stojo 151 asmuo, likusieji mirė nesulaukę teismo arba buvo perduoti nacionalinių teismų jurisdikcijai. Nors tribunolas oficialiai darbą baigė 2017 m. gruodžio 31 d., dalis teisinių procesų vis dar nėra pasibaigę, o galutinės ir neskundžiamos bausmės kol kas yra paskirtos 92 asmenims
4
. Tarp jų – buvusios Jugoslavijos valstybių prezidentai, premjerai, ministrai ir aukšto rango karininkai iš visų Balkanų kare dalyvavusių pusių.

Mokslininkai jau kurį laiką aktyviai analizuoja TBTBJ veiklą ir gilinasi į jo padarytą poveikį buvusios Jugoslavijos valstybėms ir jų visuomenėms. Janine N. Clark, Jamesas Meerninkas, Jelena Subotić, Harvey M. Weinsteinas, Marko Milanovićius, Ericas Stoveris, Stuartas Fordas ir daugelis kitų kritikuoja tribunolą argumentuodami, kad jam nepavyko visiškai pasiekti užsibrėžtų tikslų. Autoriai akcentuoja perdėm juridinį teisingumo supratimą, ignoruojantį aukų lūkesčius
5
, nepaprastai didelius tarptautinio teisingumo kaštus, sudėtingas, lėtas ir žmonėms vargiai suprantamas procedūras
6
, ribotą tribunolo komunikaciją su vietos bendruomenėmis ir, bene svarbiausia, negebėjimą sukurti bendro, aiškaus ir legitimaus istorinio naratyvo apie praeities įvykius
7
. Dauguma sutinka, kad regione vis dar gajūs bent trys skirtingi praeito amžiaus dešimto dešimtmečio karo supratimai, kai kiekviena kariavusi šalis (serbai, kroatai ir bošniakai) save mato kaip didžiausią konflikto auką, besigynusią nuo kaimynių agresijos, atitinkamai neigdamos arba nuvertindamos „savų“ padarytus nusikaltimus. Jei TBTBJ verdiktas atitinka tokią interpretaciją – tada jis laikomas teisingu, jei ne – manoma, jog teismas politizuotas, nepatikimas ar priešiškai nusistatęs
8
.

Pereinamojo laikotarpio teisingumo studijų literatūra, nagrinėjanti, kaip skirtingos visuomenės tvarkosi su praeities skriaudomis, teigia, jog nusikaltimus padariusių asmenų prisipažinimai ir jų elgesys viešojoje erdvėje labai svarbūs kovojant su nusikaltimų neigimu, įtvirtinant bent daugmaž vienodą praeities įvykių interpretaciją bei užtikrinant tvarią taiką ir susitaikymą
9
. Tam ypač reikalinga nuteistųjų už tarptautinius nusikaltimus reabilitacija ir sėkminga reintegracija į visuomenę, atitinkanti nuo nusikaltimų nukentėjusiųjų lūkesčius. Vis dėlto duomenų apie nuteistųjų elgesį ir reabilitaciją atlikus bausmę trūksta. Vos keletas autorių (pavyzdžiui, Barbora Holá, Joris van Wijkas, Jessica M. Kelder, Jonathanas H. Choi, Mina Rauschenbach, Priyamvada Yarnell, Edith Riegler, Susanne Karstedt, Olivera Simić) yra tam skyrę dėmesio. Dauguma jų tiria tarptautinių tribunolų taikomas paleidimo anksčiau laiko praktikas, bandydami suvokti, kokios sąlygos keliamos nuteistiesiems ir kaip patys tribunolai supranta reabilitaciją. Pavyzdžiui, remiantis TBTBJ procedūromis, tribunolo prezidentas, svarstydamas prašymus dėl paleidimo anksčiau laiko, turėtų atsižvelgti į keturis dalykus: nusikaltimų sunkumą, nuteistojo reabilitacijos lygį, bendradarbiavimą su prokuroro kabinetu ir vienodas sąlygas visiems nuteistiesiems. Deja, praktikoje būtent pastarasis kriterijus yra svarbiausias
10
. Kadangi daugumoje šalių, kuriose bausmes atlieka tarptautinių tribunolų nuteistieji, kalintieji turi teisę prašyti paleidimo anksčiau laiko atbuvę du trečdalius jiems skirtos bausmės laiko, ši taisyklė įsigalėjo ir nustelbė visus kitus kriterijus
11
. Net jei nuteistasis neigia savo kaltę ir atsakomybę už padarytus nusikaltimus, jis vis vien laikomas pakankamai reabilituotu
12
. Atrodytų, trivialūs nuteistojo elgesio aspektai, pavyzdžiui, dalyvavimas socia­linėse, sporto veiklose, virėjų kursuose, pastanga išmokti užsienio kalbą ar pan., tampa sėkmingos reabilitacijos ženklu
13
. Autoriai taip pat atkreipia dėmesį, jog TBTBJ iki šiol nėra aiškiai apsibrėžęs reabilitacijos sampratos ir reabilitacijos vertinimo kriterijų, neturi tarptautiniams nusikaltimams adaptuotų reabilitacijos programų
14
.

Be paskirų TBTBJ reabilitacijos sampratos ir ankstyvo paleidimo praktikų tyrimų, yra ir kelios studijos, nagrinėjančios, kas nutinka nuteistiesiems grįžus į regioną. Payzdžiui, Jovana Mihajlović Trbovc analizuoja grįžusių nuteistųjų „sutiktuves“, atskleisdama, jog TBTBJ nuteistuosius namuose dažnai pasitinka tūkstantinės minios, sveikinančios ir besidžiaugiančios „teismo išvaduotais“ patriotais. Tokius renginius paprastai organizuoja vietos politinės partijos ar pavieniai politikai, taip siekdami „užsidirbti politinių taškų“
15
. Literatūroje dar aprašomas kai kurių žymių nuteistųjų (pavyzdžiui, Biljanos Plavšić, buvusios Bosnijos Serbų Respublikos prezidentės, vienintelės TBTBJ nuteistos moters) požiūris į Hagos tribunolą. Mokslininkai prieina prie išvados, kad dauguma neigia savo kaltę ir atsakomybę, plėtoja nacio­nalistinius praeities karo naratyvus, save dažnai pristato kaip politizuoto ir šališko teismo proceso aukas
16
. Nors išsamios visų nuteistųjų, atlikusių bausmę, elgesio analizės literatūroje kol kas nėra, pavieniai pranešimai žiniasklaidoje ir pirmiau minėti tyrimai rodo, jog jų elgesys potencialiai galėtų destabilizuoti trapius taikos ir susitaikymo procesus Balkanų regione, prisidėdamas prie vienpusiškų ir nacionalistinių karo interpretacijų sklaidos ir žeisdamas aukų orumą.

Straipsnyje siekiama pildyti TBTBJ nuteistųjų reabilitacijos tyrimų nišą nuosekliai įvertinant tiek patį reabilitacijos procesą, tiek galutinį jos rezultatą. Siekiant įvertinti procesą, remiamasi literatūroje randamais kokybiškoms reabilitacijos programoms keliamais reikalavimais: konstruktyviomis programomis, individualizacija ir centralizuotu valdymu. Siekiant įvertinti rezultatą, atsižvelgiama į nuteistųjų elgesį viešojoje erdvėje (kaltės pripažinimą, viešą apgailestavimą dėl padarytų nusikaltimų, nacionalistinių karo interpretacijų skleidimą) ir aukų lūkesčių atliepimą. Būtent pastarasis reabilitacijos vertinimo aspektas būtų naujas ir esmingai papildytų esamas reabilitacijos analizes. Darbe remiamasi pirminiais ir antriniais šaltiniais, tokiais kaip akademinės analizės, tarptautinių ar vietos nevyriausybinių organizacijų ataskaitos, pranešimai žiniasklaidoje. Siekiant išsiaiškinti aukų ir jų artimųjų lūkesčius, atlikti dvidešimt trys pusiau struktūruoti interviu su aukų ir jų asociacijų atstovais, taip pat su regiono žmogaus teisių organizacijų ekspertais. Galiausiai pateikiamos išvados ir rekomendacijos ateičiai.





1. Reabilitacija nacionalinėje ir tarptautinėje baudžiamojoje teisėje


Nors diskusijos apie nuteistųjų reabilitaciją siekia XVIII a., daugiau dėmesio ji sulaukė tik XX a. šeštajame dešimtmetyje, kai buvo išleista Karlo Menningerio knyga „Bausmės nusikaltimas“ (angl. The Crime of Punishment). Autorius iškėlė idėją, kad paskirtos bausmės atlikimas – bevertis, jei neužtikrinama tolesnė nusikalstamo elgesio prevencija
17
. Tai paskatino tikrą revoliuciją nacionalinėse baudžiamosiose sistemose, o psichoterapinis nuteistųjų gydymas tapo vienu svarbiausių nusikalstamumo prevencijos įrankių. Tuo pat metu ėmė keistis ir požiūris į nuteistuosius. Klasikinį požiūrį
18
 pakeitė pozityvistinis, kuris teigė, jog nusikaltėliai tėra įvairių biologinių, psichologinių ir socialinių veiksnių aukos, todėl teisingai identifikavus nusikalstamo elgesio priežastis, jas būtų galima pašalinti ir taip užtikrinti visišką reabilitaciją
19
.

Svarstymai, kokios priemonės turėtų būti naudojamos kalinimo įstaigose, tebevyksta iki pat šių dienų. Skirtingų disciplinų mokslininkai ginčijasi, kas geriau veikia, kas greičiau ir pigiau leidžia pasiekti norimą rezultatą, kas labiau dera su egzistuojančiomis socialinėmis normomis bei žmogaus teisėmis ir pan.
20
 XX a. aštuntajame dešimt­metyje įsigalėjo įrodymais grįstos (angl. evidence-based) ir personalizuotos reabilitacijos programos, kurios ir dabar laikomos pačiomis tinkamiausiomis
21
. Populiariausi „Rizikos-poreikio-atsako“ (angl. Risk-Need-Responsivity, RNR

22
) ir „Gero gyvenimo“ (angl. Good lives, GLM)
23
 modeliai. Abu jie nurodo, kaip tiksliai nustatyti kiekvieno pažeidėjo asmenines problemas (socialines, psichologines, fizines) ir siūlo atitinkamas individualizuotas reabilitacijos programas.

Nors nuomonės dėl reabilitacijos priemonių skiriasi, reabilitaciją dauguma mokslininkų supranta panašiai – kaip bausmę atlikusių asmenų sėkmingą reintegraciją į visuomenę, sudarant jiems sąlygas funkcionuoti sau ir visuomenei priimtinu būdu

24
. Svarbiausia. reabilitacijos tikslas – nusikalstamumo prevencija

25
. Kitaip tariant, tikimasi, kad grįžę į laisvę nuteistieji nebesiims nusikalstamos veikos ir galės nevaržomai veikti nekeldami pavojaus sau ir kitiems. Reabilitacija yra kaip tiltas tarp nuteistojo ir visuomenės. Pastaroji finansiškai remia kalėjimų sistemą taip atverdama galimybę nuteistajam pasitaisyti, o šis reabilituodamasis gali atgauti visuomenės pasitikėjimą ir prarastas teises
26
. Teorinių svarstymų apie tai, kaip keičiasi nacio­nalinei teisei ir įprastiems nusikaltimams pritaikytas reabilitacijos apbrėžimas perkėlus jį į tarptautinių nusikaltimų kontekstą, faktiškai nėra
27
. Paprastai daroma prielaida, kad reabilitacija abiem atvejais atrodo lygiai taip pat. Be to, tarptautinių nusikaltimų kontekste kur kas dažniau kalbama apie visos nuo karo nukentėjusios visuomenės, o ne paskirų nuteistųjų reabilitaciją.

Bandant adaptuoti nacionalinės teisės reabilitacijos apibrėžimą tarptautinei teisei, svarbu aptarti du pamatinius šios sąvokos elementus – tolesnių nusikaltimų prevenciją ir gebėjimą funkcionuoti sau ir visuomenei priimtinu būdu. Prevencija iš tiesų gali būti interpretuojama panašiai kaip nacionalinėje teisėje, kaip kelio būsimiems panašiems nusikaltimams užkirtimas. Vis dėlto antrojo elemento tiesioginis pritaikymas kelia daugiau sunkumų. Nėra savaime suprantama, koks veikimo būdas būtų priimtinas konfliktą išgyvenusiai visuomenei, kurioje neretai ypač trūksta politinio konsensuso, o ji pati yra susiskaldžiusi, vyrauja įtempti tarpetniniai ar tarpgrupiniai santykiai. Šiame straipsnyje siūloma visuomenės sąvoką susiaurinti iki konfliktą išgyvenusių aukų ir jų artimųjų, kurie tiesiogiai nukentėjo nuo padarytų nusikaltimų. Tai prasminga žvelgiant iš pereinamojo laikotarpio teisingumo studijų lauko perspektyvos, nes susitaikymui ir tvariai taikai būtinas aukų dalyvavimas ir jų poreikių atliepimas. Siekiant atkurti aukų orumą ir savivertę, būtina nuteisti ir pasmerkti kaltuosius, kurie tą orumą ir savivertę paniekino
28
. Jei nusikaltėliai atsisakytų pripažinti savo kaltę, neigtų padarytus nusikaltimus ir toliau vartotų skaldančią karo metų retoriką, pakartotinio konflikto tikimybė labai padidėtų
29
. Todėl čia svarbu nacionalinėje baudžiamojoje teisėje įprastą reabilitacijos apibrėžimą patikslinti, sakant, jog tarptautinių nusikaltimų kontekste ji apimtų ne tik a) reabilitacijos procesą (konstruktyvias, individualizuotas, karo nusikaltimams specifiškai adaptuotas ir tinkamai valdomas nusikalstamumo prevencijos programas), bet ir b) rezultatą (sėkmingą reintegraciją į visuomenę, kai grįžus į laisvę veikiama aukoms priimtinu būdu: pripažįstama savo kaltė ir atsakomybė, apgailestaujama dėl padarytos žalos, atsiprašoma aukų)
30
.

Remiantis akademine literatūra, kokybiškos reintegracijos ir reabilitacijos programos turėtų būti: a) konstruktyvios, t. y. turėtų aiškų reabilitacijos apibrėžimą, numatytą konkretų pageidaujamą poveikį bei kriterijus, leidžiančius jį įvertinti
31
; b) valdomos centralizuotai, t. y. numatant atsakingas institucijas, joms priskirtas funkcijas bei atsakomybes, hierarchinius ryšius; c) individualizuotos, t. y. atliepiančios individualius nuteistųjų poreikius. Remiantis ilgalaikių tyrimų rezultatais, būtent tokios programos yra efektyviausios
32
. Be to, kuriant reabilitacijos programas siūloma įtraukti kuo įvairesnes priemones, pavyzdžiui, edukacinius užsiėmimus (raštingumo ir kalbos, matematikos, istorijos, pilietinio ugdymo mokymai ir kt.), profesinį mokymą, kognityvinę elgesio terapiją, fizines treniruotes, socialinių įgūdžių ugdymą ir t. t. Svarbiausia, kad priemonių taikymas būtų pagrįstas moksliniais tyrimais
33
 ir adaptuotas konkretaus nuteistojo poreikiams
34
. Pavyzdžiui, kuriant reabilitacijos programas ekstremistinių grupuočių nariams, būtina atsižvelgti į jų politinius motyvus, palaikomą ideologiją, šalį, iš kurios jie yra kilę
35
. Intervencinių programų individualizavimas taip pat reikalauja atsižvelgti į padarytų nusikaltimų pobūdį ir į kokią socialinę aplinką nuteistasis grįš pasibaigus bausmės atlikimo laikui
36
.





2. Metodologija


Siekiant įvertinti, kiek sėkminga buvo TBTBJ kaltais pripažintų asmenų reabilitacija, remtasi pirminiais ir antriniais šaltiniais: mokslininkų analizėmis, tarptautinių ir vietos nevyriausybinių organizacijų ataskaitomis (pavyzdžiui, Youth Initiative for Human Rights parengta ir vis dar nepublikuota ataskaita „TBTBJ nuteistieji viešojoje erdvėje“), TBTBJ medžiaga, pranešimais žiniasklaidoje ir 2021 m. sausio–gegužės mėnesį atliktais 23 pusiau struktūruotais interviu su aukomis ir jų asociacijų atstovais bei žmogaus teisių aktyvistais iš Bosnijos ir Hercegovinos, Juodkalnijos, Kosovo, Kroatijos, Serbijos ir Šiaurės Makedonijos (bent po du atstovus iš kiekvienos šalies). Interviu dalyviai buvo atrinkti atlikus pirminę atvirosios prieigos šaltinių analizę, stengiantis identifikuoti asmenis, kurie jau yra pasisakę šia tema žiniasklaidoje. Tai leido indikuoti vietos nevyriausybines organizacijas, stebinčias nuteistųjų veiklą, ir aktyviausias aukų asociacijas regione. Be to, pakalbinti ir trys mokslininkai (-ės), kurie (-ios) yra tyrę nuteistųjų veiklą regione
37
. Vėliau pasitelkta sniego gniūžtės technika, leidusi kiekvienam dalyviui rekomenduoti kitus, galinčius pateikti tyrimui aktualių įžvalgų.

Dėl pasaulinės COVID-19 pandemijos dauguma interviu buvo atlikti anglų kalba (keli serbų-kroatų kalba), nuotoliniu būdu, respondentams sutikus buvo įrašomas vaizdas ir garsas. Interviu trukmė priklausė nuo atsakymų išsamumo, tačiau paprastai jie trukdavo nuo 45 min. iki 1 val. Visiems interviu dalyviams buvo suteikta teisė į anonimiškumą, tačiau nė vienas neprieštaravo, kad jo tapatybė būtų atskleista. Interviu metu dalyvių buvo prašoma pakomentuoti TBTBJ nuteistųjų elgesį viešojoje erdvėje, papasakoti, ar ir kaip jie dalyvauja (politikoje, ekonomikoje, diskusijose apie karą ir susitaikymą), pateikti labiausiai įstrigusių pavyzdžių. Be to, buvo prašoma pakomentuoti visuomenės nuotaikas, opoziciją / palaikymą karo nusikaltėlių dalyvavimui viešajame gyvenime. Galiausiai, interviu dalyvių buvo klausiama, kaip jie supranta nuteistųjų už karo nusikaltimus reabilitaciją, kokių lūkesčių turi dėl šio proceso ir jo rezultatų. Tai leido pagrįsčiau įvertinti nuo karo nukentėjusių asmenų lūkesčius dėl tarptautinio teisingumo ir nuteistųjų elgesio išėjus į laisvę.

Tyrimo eigą apsunkino tai, kad jis buvo atliekamas globalios COVID-19 pandemijos metu, išnaudojant „Zoom“ platformą. Net pusė tyrimui svarbių dalyvių neatsakė į kvietimą dalyvauti interviu arba atsisakė dalyvauti, motyvuodami sveikatos problemomis, laiko trūkumu ar tuo, jog neturi specifinių žinių apie reabilitaciją ar tarptautinę teisę. Tenka pripažinti, kad interviu metu surinkti duomenys nėra reprezentatyvūs visai nuo karo buvusioje Jugoslavijoje nukentėjusiųjų bendruomenei, nes pavyko pakalbinti tik mažą jų dalį. Vis dėlto pasitikėjimo daromomis išvadomis teikia tai, kad daugumos interviu dalyvių pozicija buvo labai panaši ir dauguma jų atkartojo tuos pačius pavyzdžius, išsakė panašius lūkesčius bei vertinimus. Žinoma, vykstant į regioną ir su interviu dalyviais susitinkant gyvai būtų buvę gerokai paprasčiau sukurti pasitikėjimo ryšį ir paskatinti daugiau asmenų dalyvauti tyrime.

Svarbu paminėti, kad tyrime dalyvavo tie, kuriems nuteistųjų dalyvavimas viešojoje erdvėje skaudžiausias ir aktualiausias – žmogaus teisių aktyvistai, aukų asociacijų atstovai, pačios aukos. Vis dėlto jie sudaro tik nedidelę visos visuomenės dalį, kuri yra marginalizuota ir dažniausiai negirdima. Viena vertus, būtent todėl dalis džiaugėsi galėdami dalyvauti tyrime ir noriai bei atvirai kalbėjo. Kita vertus, sprendžiant iš visuomenės apklausų rezultatų ir aktyvaus politinių partijų bandymo įtraukti grįžtančius nuteistuosius į politiką ar išnaudoti juos savo rinkimų kampanijoms
38
, galima spręsti, kad daugumos nuomonė, atvirkščiai, palankesnė nuteistiesiems už karo nusikaltimus, nei nuo jų nukentėjusioms aukoms
39
.

Vienas didžiausių lūkesčių atliekant tyrimą buvo įtraukti TBTBJ prezidentą Camelį Agius ir kitus tribunolo darbuotojus. Ši interviu dalyvių grupė būtų svarbi siekiant iš pirminių šaltinių surinkti kritines įžvalgas apie esamus tarptautinės teisės mechanizmus, jų poveikio ribas ir trūkumus. Nors TBTBJ el. laišku patvirtino, kad kvietimas dalyvauti tyrime buvo perduotas tribunolo darbuotojams, tačiau į jį atsiliepė tik viena potenciali dalyvė su prašymu patikslinti tyrimo klausimus, o tai atlikus – nebeatsakė. Dėl šios priežasties, vertinant tribunolo reabilitacijos mechanizmų trūkumus, šiame straipsnyje remiamasi tik antriniais šaltiniais.





3. TBTBJ nuteistųjų reabilitacijos proceso vertinimas


Kaip minėta, reabilitacijos sėkmę lemia du elementai. Pirmasis – sėkmingas procesas, kuriam keliami šie reikalavimai: ar taikomos reabilitacijos programos yra konstruktyvios, ar jos vykdomos atsižvelgiant į individualius nuteistųjų poreikius ir ar užtikrinamas cent­ralizuotas baudžiamosios sistemos valdymas. Antrasis elementas – reabilitacijos rezultatas, kuriam keliami šie reikalavimai: kaltės ir atsakomybės pripažinimas, apgailestavimas ir veikimas, atitinkantis aukų lūkesčius. Tolesniame skyriuje vertinami reabilitacijos proceso elementai. Analizė paremta interviu metu surinkta medžiaga, TBTBJ dokumentais ir ankstyvo paleidimo sprendimais bei antriniais šaltiniais, tai yra anksčiau atliktais moksliniais TBTBJ baudžiamojo proceso efektyvumo tyrimais.



3.1. Konstruktyvios reabilitacijos programos


Reabilitacijos programos laikomos konstruktyviomis, jei jose pateikiamas aiškus reabilitacijos apibrėžimas, nurodomas pageidaujamas poveikis (siektinas rezultatas) ir jo vertinimo kriterijai
40
. TBTBJ Statute reabilitacija nėra minima, apie ją užsimenama tik tribunolo procedūrinėse taisyklėse (angl. Rules of Procedure and Evidence), kai aprašoma nuteistojo teisė prašyti paleidimo anksčiau laiko. Kadangi absoliuti dauguma nuteistųjų (93 proc.) buvo paleisti į laisvę anksčiau laiko, tai ypač aktualu. Dauguma modernių tarptautinių baudžiamųjų tribunolų (pavyzdžiui, TBTBJ, Tarptautinis baudžiamasis tribunolas Ruandai, Tarptautinių baudžiamųjų tribunolų mechanizmas) tokią teisę pripažįsta. Ją nuteistasis įgyja kai yra atbuvęs 2/3 paskirto bausmės laiko. TBTBJ procedūrinėse taisyklėse rašoma, kad dėl išankstinio paleidimo sprendžia institucijos prezidentas, apsvarstydamas nusikaltimų sunkumą, nuteistųjų reabilitacijos lygį, bendradarbiavimą su prokuroro kabinetu ir vienodą už panašius nusikaltimus nuteistų asmenų traktavimą. Šalys, kuriose nuteistieji atlieka kalinimo bausmę, privalo informuoti prezidentą dėl nuteistojo atitikties reikalavimams. Tada prezidentas konsultuojasi su savo biuru ir teisėjais, tačiau galutinį sprendimą priima būtent jis
41
. Vis dėlto taisyklėse nepateikiamas nei aiškus reabilitacijos apibrėžimas, nei kriterijai, kuriais remiantis reikėtų vertinti pasiektą reabilitacijos lygį.

Apie reabilitacijos pavyzdžius daugiau kalbama konkrečiuose sprendimuose dėl ankstyvo paleidimo, todėl mokslininkai, kurie tiria, kaip tribunolas supranta nuteistųjų už tarptautinius nusikaltimus reabilitaciją, dažniausiai nagrinėja būtent juos. Dauguma sutinka, kad praktikoje prezidentui svarbiausias 2/3 bausmės laiko atlikimo faktas. Jonathanas Choi argumentuoja, jog taip yra todėl, kad visi TBTBJ nuteistieji kaltinami panašaus sunkumo nusikaltimais, visi jie aukšto rango politiniai ar kariniai lyderiai, kurie prisidėjo prie žiauriausių nusikaltimų suplanavimo, organizavimo ir įgyvendinimo, todėl nusikaltimų sunkumo veiksnys neleidžia jų niekaip prasmingai diferencijuoti. Bendradarbiavimas su prokuroro kabinetu irgi nėra toks svarbus, nes baudžiamojoje teisėje visuotinai pripažįstama kaltinamojo prerogatyva savęs neinkriminuoti
42
. Barbora Holá, Joris van Wijkas, Francesca Constantini ir Armi Korhonnenas, išanalizavę visus TBTBJ prezidento sprendimus dėl paleidimo į laisvę anksčiau laiko nuo 1999 m. (paties pirmojo tokio sprendimo) iki 2017 m. – pritaria. Pasak jų, net ir reabilitacijos kriterijus neturi didelio svorio. Iš 53 nuteistųjų, kurie buvo paleisti anksčiau laiko, tik 36 prezidento buvo įvardyti kaip „pakankamai reabilituoti“
43
. Įdomiausia, kad informacijos apie jų požiūrį į padarytus nusikaltimus įkalinimo įstaigos, kuriose nuteistieji atliko bausmę, iš viso nepateikė. Prezidentas apie tai galėjo spręsti tik vadovaudamasis pačių nuteistųjų prašymais. Vis dėlto vos 19 proc. visų paleistųjų savo prašymuose pripažino kaltę ir asmeninę atsakomybę. Visi kiti ją neigė arba pripažino tik iš dalies, kalbėdami abstrakčiai ir sakydami, jog apgailestauja, kad karas iš viso prasidėjo. Deja, tai niekaip nesutrukdė jų priešlaikiniam paleidimui į laisvę, užteko to, kad visi buvo atbuvę 2/3 paskirtos bausmės laiko. Pavyzdžiui, Mlađo Radićius, Omarskos koncentracijos stovyklos pamainos vadovas, nuteistas 20 m. kalėjimo už brutalius nusikaltimus prieš ne serbų kilmės civilius, įskaitant prievartavimus, buvo paleistas anksčiau laiko, nors neatitiko trijų iš keturių tribunolo taisyklėse minimų kriterijų (nebendradarbiavo su prokuroro kabinetu, nepasižymėjo jokiais reabilitacijos požymiais, buvo padaręs ypač sunkius nusikaltimus)
44
. Edith Riegler, analizavusi visus TBTBJ ir Tarptautinio baudžiamojo teismo nuosprendžius ir sprendimus dėl ankstyvo paleidimo iki 2019 m. pabaigos, taip pat prieina prie panašios išvados. Autorės manymu, dabartinė praktika rodo, jog „TBTBJ prezidentas net ir neryškius reabilitacijos požymius interpretuoja kaip pakankamą reabilitaciją, siekdamas pateisinti priimamą sprendimą dėl ankstyvo paleidimo į laisvę, kuris išimtinai argumentuojamas tik 2/3 taisykle“
45
.

Kaip minėta, informaciją apie nuteistųjų elgesį prezidentui teikia valstybės, kuriose kali TBTBJ nuteistieji
46
. Pavyzdžiui, valstybės teikia ataskaitas apie nuteistųjų drausmę, paklusimą įkalinimo įstaigos taisyklėms, norą dirbti, mokytis užsienio kalbų, palaikomus santykius su artimaisiais ir pan.
47
 Svarbu pažymėti, kad geras nuteistųjų už karo nusikaltimus elgesys ir paklusimas taisyklėms neturėtų stebinti, nes dauguma jų iki karo buvo autoritetingi ir gerbiami visuomenės nariai, aukšto rango politikai ar karininkai. Kai kurie jų (pavyzdžiui, vidurinės grandies karininkai) TBTBJ nuteisti būtent už besąlygišką paklusimą net patiems žiauriausiems įsakymams
48
.

Įkalinimo įstaigų teikiami reabilitacijos pavyzdžiai rodo, kad, nepaisant visiškai kitokio padarytų nusikaltimų pobūdžio, nuteistieji vertinami lygiai taip pat kaip ir kiti, įprastus nusikaltimus padarę kaliniai
49
. Reabilitacijos vertinimas būtų kur kas prasmingesnis, jei tarptautiniams karo nusikaltėliams būtų taikomi atskiri reabilitacijos kriterijai ir kitokio pobūdžio programos
50
. Šį iššūkį pripažįsta ir patys TBTBJ darbuotojai: „Prezidento sprendimas iš esmės grindžiamas bet kokia informacija, kurią pateikia nacionalinės institucijos, ir komentarais, kuriuos turi teisę pridėti patys nuteistieji.“
51
 Apibendrinant – šiuo metu TBTBJ neturi vienos aiškios reabilitacijos sampratos, nėra identifikavęs jos tikslų ir vertinimo kriterijų, neatsižvelgia į padarytų nusikaltimų specifiką bei išskirtinį pokonfliktinės visuomenės kontekstą, į kurį turės grįžti nuteistieji.





3.2. Individualizuotos reabilitacijos programos


Individualizuotose reabilitacijos programose atsižvelgiama į kiekvieno nuteistojo poreikius, motyvaciją, ideologinius įsitikinimus ir numatomus galimus reintegracijos sunkumus išėjus į laisvę
52
. Kalbant apie reabilitacijos programas, kurios vykdomos TBTBJ nuteistiesiems, esminė problema yra ta, kad jos priklausomos nuo nuteistuosius kalėti priimančiųjų valstybių ir todėl radikaliai skirtingos
53
. Bend­radarbiaudamas su priimančiosiomis valstybėmis tribunolas sudaro dvišalius susitarimus (kitaip „Nuosprendžio įvykdymo susitarimus“), kurių pagrindu perduoda nuteistuosius priimančiajai valstybei. Ten atvykę bausmės atlikimo laikotarpiu jie yra laikomi nacio­naliniais kaliniais ir jiems taikomos priimančiosios valstybės nacionalinės taisyklės
54
. TBTBJ nuosprendžio įgyvendinimo susitarimus yra pasirašęs su šešiolika Europos valstybių
55
 ir nors kalinimo sąlygos turi atitikti tarptautinius standartus, tai, kad bausmės atliekamos skirtingose šalyse, neišvengiamai reiškia skirtingas nuteistųjų patirtis
56
. Pavyzdžiui, Skandinavijos šalyse asmenys kalinami individualiose kamerose, užtikrinama pažangi reabilitacinių programų sistema, o Prancūzijos ar Italijos kalinimo įstaigose bausmės atliekamos perpildytuose kalėjimuose, reabilitacijai skiriama gerokai mažiau dėmesio
57
.

Kadangi tarptautiniai kaliniai sudaro tik mažą dalį visos kalėjimo populiacijos, nė viena iš priimančiųjų šalių neturi specializuotų reabilitacijos programų, pritaikytų karo nusikaltimus padariusiems asmenims. Esamos programos daugiausia paremtos švietimu, profesinių įgūdžių ugdymu, psichologinėmis konsultacijomis, priklausomybių gydymu ir pan. Neretai kalbiniai ar kultūriniai skirtumai neleidžia TBTBJ nuteistiesiems sėkmingai jose dalyvauti
58
. Todėl mokslininkai kritikuoja tarptautinius tribunolus teigdami, kad atsakomybė už reabilitacijos įgyvendinimą neturėtų būti visiškai perduodama priimančiosioms šalims. Toks bausmės vykdymo modelis leidžia tribunolui likti nuošalyje neįsitraukiant į svarstymus dėl reabilitacijos programų tikslų bei priemonių, kurios leistų pasiekti geriausią rezultatą reabilituojant tarptautinius nusikaltėlius
59
. Panašu, kad į reabilitaciją žvelgiama veikiau kaip į šalutinį „produktą“, o ne kaip į esminį bausmės tikslą
60
.

Be to, kriminologai argumentuoja, kad asmenys, kaltinami tarptautiniais nusikaltimais, yra ganėtinai gerai adaptavęsi. Jie yra „paprasti žmonės“, kurie nusikaltimus padarė „nepaprastomis aplinkybėmis“, t. y. kolektyvinio, sistemiško ir valstybės sankcionuoto smurto kontekste. Būtent dėl to keliamas klausimas, ar konvencinės reabilitacijos programos jiems iš principo tinka. Labai tikėtina, jog įprastomis aplinkybėmis, pasibaigus karui, nuteistieji prisitaikys ir puikiai integruosis. Sprendžiant iš informacijos žiniasklaidoje, dauguma TBTBJ nuteistųjų išėję į laisvę iš tiesų puikiai integruojasi ir netgi eina aukštas pareigas. Vis dėlto jie ir toliau neigia padarytus nusikaltimus, nepripažįsta savo atsakomybės ir netgi grįžta į politiką, kurstydami etninę neapykantą ir nesantaiką šalių viduje. Kol tribunolai neturi specializuotų reabilitacijos programų, kurios atlieptų savitą tarptautinių nusikaltimų pobūdį ir padėtų nuteistiesiems suvokti destruktyvias savo veiksmų ir skleidžiamų nacionalistinių ideologijų pasekmes, tol toks jų elgesys neturėtų stebinti. Tuo labiau kad visuomenės ir valdančiojo elito daugumos nuomonė Balkanuose jiems itin palanki.

Galiausiai, priešingai nei nacionalinių teismų atveju, tarptautiniai tribunolai neturi lygtinio paleidimo komisijų (angl. Parole Boards), kurios atliktų paleistų nuteistųjų priežiūrą. Įdomu, kad tribunolas pirmą kartą iškėlė papildomas lygtinio paleidimo sąlygas tik 2019 m., kai naujuoju prezidentu tapo teisėjas iš Maltos Camelis Agius. Tribunolo prezidentas įpareigojo Valentiną Ćorićą, paleistą anksčiau laiko 2019 m., nedalyvauti politikoje, neaptarti jam pareikštų kaltinimų ar bet kokių kitų Jugoslavijos karų įvykių viešai ar su kitais asmenimis, neįsigyti ar kitokiu būtu neturėti ir nenaudoti ginklo ir t. t.
61
 Tai pirmasis toks atvejis, rodantis naujai besiformuojančią TBTBJ išankstinio paleidimo praktiką. Deja, tyrimo interviu dalyviai teigiamą poveikį įžvelgia tik trumpuoju laikotarpiu
62
. Lygtinio paleidimo sąlygoms nustojus galioti, karo nusikaltėlių veiksmai vis dėlto ir toliau bus priklausomi nuo nacio­nalinės Vakarų Balkanų valstybių politikos ir požiūrio į nuteistuosius. Be to, lygtinio paleidimo politikos pokyčiai niekaip nekeičia fakto, jog TBTBJ iki šiol neturi individualizuotų, tarptautinių nusikaltimų specifikai adaptuotų reabilitacijos programų.





3.3. Baudžiamosios sistemos centralizacija


Sistema laikoma centralizuota, kai skirtingoms institucijoms priskiriama aiški atsakomybė ir nurodomi hierarchiniai pavaldumo ryšiai. Idealiu atveju TBTBJ turėtų turėti aiškų reabilitacijos apibrėžimą ir lūkesčius dėl norimo rezultato, reabilitacijos įgyvendinimo planą ir reikiamus įrankius, kad galėtų, koordinuodama savo veiklą su kalinimo įstaigomis, užtikrinti vienodai kokybišką reabilitaciją visiems nuteistiesiems. Atitinkamai turėtų būti vykdoma įgyvendinimo stebėsena, kokybės kontrolė
63
. Kaip minėta, TBTBJ atveju reabilitacijos įgyvendinimas tiesiogiai priklauso nuo skirtingų priimančiųjų valstybių nacionalinės jurisdikcijos. Tiesa, atsižvelgdamas į bausmės vykdymo susitarimą, TBTBJ gali paskirti nepriklausomą instituciją, kuri atliktų nuteistųjų kalinimo sąlygų stebėseną. TBTBJ tam pasitelkia Tarptautinį baudžiamųjų tribunolų mechanizmą (angl. Mechanism for International Criminal Tribunals (MICT)); Raudonojo Kryžiaus tarptautinį komitetą (angl. International Committee of the Red Cross (ICRC)); Europos Tarybos kankinimo ir kitokio žiauraus, nežmoniško ar žeminančio elgesio ir baudimo prevencijos komitetą (angl. European Committee for the Prevention of Torture and Inhuman or Degrading Treatment or Punishment (CPT)); TBTBJ darbuotojus

64
. Jie atlieka TBTBJ nuteistųjų apgyvendinimo sąlygų, jų psichinės ir fizinės sveikatos stebėseną ar sprendžia kitas su tarptautiniais kaliniais susijusias problemas
65
. Pokalbiai su TBTBJ nuteistaisiais rodo, kad šios institucijos neturi didesnio poveikio sprendžiant bausmės atlikimo metu kilusias problemas
66
 ir nėra orientuotos į reabilitacijos tikslų įgyvendinimo stebėseną. Paprastai nagrinėjami skundai, susiję su prieiga prie interneto ar bibliotekų, susitikimų su šeimos nariais, maitinimo, užsiėmimų kalbos ir panašiais klausimais.







4. Reabilitacijos rezultato vertinimas


Šiame skyriuje vertinamas antrasis sėkmingos reabilitacijos elementas – reabilitacijos rezultatas. Siekiant jį įvertinti, svarbu aptarti du aspektus – a) nuteistųjų viešą kaltės ir atsakomybės pripažinimą, apgailestavimą dėl padarytų nusikaltimų ir b) aukų lūkesčius dėl jų integracijos.


4.1. Kaltės pripažinimas ir apgailestavimas  dėl padarytos žalos



Kaip minėta, B. Holá ir kt. tyrimas atskleidė, jog vos 19 proc. visų anksčiau laiko paleistų TBTBJ nuteistųjų savo prašymuose pripažino asmeninę atsakomybę ir išreiškė gailestį dėl padarytų nusikaltimų
67
. Deja, pasak interviu dalyvių, nemažai jų grįžę į regioną „persigalvojo“ ir ėmė neigti savo kaltę, kritikuoti tribunolą, vadinti jį šališku ir politizuotu. Už tai jokių sankcijų iš TBTBJ jie nesulaukė
68
. Bene žinomiausią tokio elgesio pavyzdį parodė buvusi Bosnijos Serbų Respublikos prezidentė Biljana Plavšić, kuri buvo nuteista už nusikaltimus žmoniškumui. Nors teismo salėje B. Plavšić pripažino savo kaltę ir išreiškė apgailestavimą, tačiau paleista anksčiau laiko ji paneigė savo prisipažinimą, argumentuodama, jog taip pasielgė iš išskaičiavimo. Kalbėdama su žiniasklaida B. Plavšić kaltino Hagos tribunolą šališkumu, siekiu nubausti serbų tautą, o save vadino „atpirkimo ožiu“. Ji taip pat parašė autobiografinę knygą, kurioje plačiau išdėstė savo požiūrį, neigė bet kokią asmeninę atsakomybę ir propagavo nacionalistinę karo įvykių interpretaciją
69
. „Realybė tokia, kad dauguma karo nusikaltėlių grįžta ir aktyviai dalyvauja visuomeniniame gyvenime. Jie savęs nemato kaip nusikaltėlių, atvirkščiai, netgi vadina save aukomis <...>. Kaipgi motina, kuri prarado visą savo šeimą, gali sakyti, kad teisingumas buvo įvykdytas, jei ji juos mato vaikštinėjant laisvai gatvėmis ir kalbant nežmoniškus dalykus.“
70
 Kaip teigia vienas žmogaus teisių organizacijos atstovas Serbijoje: „Jie dažniausiai kalba apie tuos pačius dalykus ir propaguoja tokias pačias vertybes – neigia padarytus nusikaltimus, delegitimuoja Hagos tribunolą, priešinasi narystei ES, sėja neapykantą ir netoleranciją kitoms etninėms grupėms regione.“

71



Nors visus nuteistuosius apžvelgiančios studijos šiuo metu literatūroje nėra, tačiau pavieniai pranešimai žiniasklaidoje ir kai kurie mokslininkų aprašomi iliustratyviausi pavyzdžiai pagrindžia interviu dalyvių nuomonę. Pavyzdžiui, net aštuoni TBTBJ nuteistieji šiuo metu aktyviai dalyvauja arba dar neseniai dalyvavo politiniame Vakarų Balkanų gyvenime. Vojislavas Šešelis (ultranacionalistas, Serbų radikalų partijos įkūrėjas, TBTBJ nuteistas už karo nusikaltimus) grįžęs iš Hagos buvo išrinktas į Serbijos parlamentą, kur toliau neigė Srebrenicos genocidą, viešai sudegino Kroatijos vėliavą, propagavo „Didžiosios Serbijos“ idėją, skatino smurtą prieš politinę opoziciją ir žurnalistus, šaipėsi iš tribunolo verdiktų ir pan. Veselinas Šljivančaninas (buvęs Juodkalnijos serbų armijos karininkas, nuteistas už karo nusikaltimus Vukovare) paleistas į laisvę prisidėjo prie valdančiosios Serbijos progreso partijos ir tapo jos valdybos nariu
72
. Jis dažnai viešai kalba apie būtinybę ruoštis naujam karui su Albanija ir Kroatija, kaltina Hagos tribunolą šališkumu, neigia savo kaltę ir atsakomybę
73
. Nikola Šainovićius (buvęs Serbijos vicepremjeras, artimas Slobodano Miloševičiaus bendražygis) grįžęs į Belgradą įstojo į Socialistų partiją (buvusi Miloševičiaus komunistų partija, valdžioje nuo 2008 m.), nuolat duoda interviu žiniasklaidai, kur neigia savo kaltę, atsakomybę, visiškai nesigaili to, ką padarė, neatsiprašo aukų
74
. Kiti nuteistieji, Momčilo Krajišnikas
75
, Simo Zarićius ir Blagoje Simićius, grįžo į regioninę politiką BiH serbiškojoje dalyje. M. Krajišnikas (Bosnijos serbų politikas, vienas iš Serbų demokratų partijos įkūrėjų, pirmasis Republikos Srpskos (RS) parlamento pirmininkas) buvo pasitiktas tūkstantinės minios kaip tautos herojus
76
. Jis tapo pirmuoju RS Tėvų įkūrėjų asociacijos prezidentu, tiesiogiai dirbančiu su RS vadovybe
77
. Be kitų veiklų, ši asociacija rūpinasi ir parama kaltinamiesiems karo nusikaltimais bei jų šeimoms
78
. Simo Zarićius, nuteistas už nusikaltimus žmoniškumui Bosanksi Šamac miestelyje, grįžęs tapo to paties miestelio vicemeru
79
, o Blagoje Simićius, taip pat iš Bosanksi Šamac, grįžęs tapo savivaldybės tarybos pirmininku, šiuo metu eina jau trečią savivaldybės tarybos nario kadenciją
80
. Dario Kordićius (nuteistas už karo nusikaltimus prieš civilius Ahmiči), Kroatijos oro uoste taip pat buvo pasitiktas kaip didvyris. Sutiktuvėse dalyvavo aukšto rango kariniai ir politiniai lyderiai, jis apdovanotas aukščiausio rango kariniais ordinais, o per 25-ąsias Ahmiči žudynių metines viešai paskelbė, jog dėsis prie Kroatijos varpų platformos ir dalyvaus rinkimuose. Vienas iš šios platformos tikslų – skatinti pozityvų Tėvynės karo atminimą, ginti karo veteranų teises. Johanas Tarčulovskis, nuteistas už karo nusikaltimus, grįžęs prisidėjo prie tuo metu valdančios Šiaurės Makedonijos VMRO-DPMNE partijos, tapo jos vykdomuoju sekretoriumi ir net savotiška partijos žvaigžde, parlamento nariu, kur kalbėdavo apie tai, kad buvo neteisingo teismo auka. Kai jo partija pralaimėjo rinkimus, jis neteko vietos parlamente, tačiau ir toliau veikia partijoje
81
.

Panašios tendencijos aprašomos ir mokslinėje literatūroje. Pavyzdžiui, Vladimiras Petrovićius analizavo TBTBJ nuteistųjų publikuotas knygas, o Katarina Ristić atliko interviu su keliais nuteistaisiais, klausdama nuomonės apie tribunolą ir tarptautinio baudžiamojo teisingumo procesą. Mokslininkai prieina prie panašios išvados – absoliuti dauguma nuteistųjų propaguoja nacionalistinę praeities karo interpretaciją ir bando perkurti savo autobiografinius naratyvus, save parodydami kaip neteisėto baudžiamojo proceso aukas
82
. Bendras bruožas – jokio apgailestavimo už padarytus nusikaltimus, priešingai – TBTBJ įrodymų ir asmeninės kaltės neigimas
83
.

Vos keli nuteistieji grįžę namo viešai atsiprašė savo aukų ar pripažino savo kaltę, gailėjosi. Vienas iš jų – bošniakas Esadas Landžo, kuris buvo nuteistas penkiolikai metų kalėjimo už nusikaltimus Čelebiči koncentracijos stovykloje. E. Landžo taip pat buvo paleistas anksčiau laiko, išėjęs į laisve liko Suomijoje, įsidarbino valytoju. 2016 m. jis kartu su Danijos dokumentinio kino kūrėjų komanda vyko į regioną, kur bandė surasti savo aukas ir viešai prašė atleidimo
84
. Bent penki skirtingi interviu dalyviai paminėjo E. Landžo kaip nuoširdaus apgailestavimo ir elgesio, atitinkančio jų lūkesčius, pavyzdį: „Tai tikrai retas pavyzdys, aš tą ir turiu galvoje, kai sakau, jog reikia nuoširdaus apgailestavimo. Filme Landžo artimieji bando jį atkalbėti, sako, jog serbai neatsiprašė bošniakų už Srebrenicą, todėl jis neturėtų atsiprašyti jų, bet jis vis tiek laikosi savo plano.“
85
 Pasak respondentų, Landžo yra išimtis iš taisyklės, nes paskatų prisipažinti nedaug. Pavyzdžiui, kai Dragoljub Ojdanić (buvęs gynybos ministras, aukšto rango karininkas, TBTBJ nuteistas už nusikaltimus Kosovo karo metu) nusprendė neapeliuoti galutinio verdikto, pripažino savo kaltę ir išreiškė viešą apgailestavimą
86
, Serbija jį net savotiškai nubaudė. Kaip aiškino viena iš respondenčių: „Grįžęs jis nebuvo pasitiktas su fanfaromis ir tik tada, kai pasitaisė ir pradėjo kalbėti, jog Hagos tribunolas yra melagingas teismas, vėl buvo pradėtas kviesti į įvairius minėjimus, valstybinius priėmimus ir dalyvauti viešajame gyvenime.“
87





4.2. Aukų lūkesčiai dėl nuteistųjų reabilitacijos


Interviu metu absoliučiai visi aukų ir aukų asociacijų atstovai pabrėžė, kad nusikaltimų pripažinimas ir pasmerkimas yra svarbiausias bausmės tikslas. Kaip teigė Srebrenicos genocidą išgyvenusi mergina: „Mes praradome viską, niekas mums negrąžins mūsų šeimos narių, artimųjų. Kai žmonės juos [grįžusius nuteistuosius, aut. pastaba] garbina, kai pasitinka juos kaip tautos herojus, tai tiesiog įžeidimas... mums pakaktų, kad jie tiesiog pasakytų „taip, mes tai padarėme, neturėjome, bet vis tiek padarėme ir labai apgailestaujame“. Tai galėtų būti žingsnis į priekį, tai galėtų būti dialogo pradžia. <...> Be to, mes negalime užmiršti, negalime atleisti ir negalime pasitikėti.“
88
 Nela Pamuković, dirbanti su karo aukomis Kroatijoje, sako: „Nusikaltimų pripažinimas svarbiausia, nes kitu atveju jie [nuteistieji, aut. pastaba] bus garbinami kaip tautos herojai. Visur, nuo istorijos vadovėlių iki žiniasklaidos, o tai pakartotinai viktimizuoja aukas.“
89
 Dauguma interviu dalyvių kalbėjo apie tai, kad vietos politinio elito (ypač Serbijos ir Serbų Respublikos BiH) ir visuomenės daugumos nuomonė ypač palanki nuteistiesiems. Jie laukiami, garbinami, apdovanojami valstybiniais apdovanojimais, kviečiami į laidas kaip karo, saugumo, istorijos ekspertai, jų knygos publikuojamos, kartais net finansuojamos valstybės
90
. Pavyzdžiui, Serbijos gynybos ministerija finansuoja knygų seriją „Karys“ (serb. „Ratnik“), kurioje jau ne vieną knygą apie karą yra išleidę net keli TBTBJ nuteistieji
91
. Pasak Murata’os Tahirovićiaus, BiH Aukų asociacijos atstovo: „Svarbu suprasti, jog jie grįžta į aplinką, kuri juos priima kaip herojus. Jų reabilitacija neįmanoma, kol neįvyks visos visuomenės reabilitacija. Jie ne tik dalyvauja viešajame gyvenime, bet jų bausmė jiems yra kaip privilegijų ir socialinės įtakos garantas. Kuo svarbesnė buvo jų karo metų funkcija, tuo aktyviau jie įsitraukia grįžę. Tai siunčia žinią, kad daryti nusikaltimus apsimokėjo, ir kuria nepasitikėjimo, baimės atmosferą, trukdo susitaikymui, žemina aukų orumą.“
92
 Dalis aukų grupės atstovų taip pat akcentavo atsiprašymo ir nuoširdžios atgailos svarbą: „Būtų normalu, jei jie parodytų nors kokį apgailestavimą dėl to, ką padarė. Bent jau pasakytų, kad juos paveikė karas, bendra atmosfera ar pan., o šiandien aš jaučiuosi blogai dėl to, aš atsiprašau.“
93



Taigi, tenkindamas ankstyvo paleidimo prašymus ar svarstydamas nuteistųjų reabilitacijos klausimus, TBTBJ prezidentas turėtų apsvarstyti visuomenės, į kurią sugrįžta nuteistieji, poreikius ir tikimybę, kad jie į regioną grįš su pagarba aukoms
94
. Ilgametė praktika, kai ankstyvojo paleidimo prašymai būdavo tenkinami beveik automatiškai, o reabilitacijai neskiriamas pakankamas dėmesys, kenkia dviem esminiams bausmės tikslams – moraliniam padarytų nusikaltimų pasmerkimui ir teisingumo aukoms užtikrinimui. Tarptautinis baudžiamasis teisingumas turi svarbią simbolinę vertę, pasmerkdamas karo metu padarytus nusikaltimus jis puoselėja žmogaus teisių normas
95
 ir padeda atkurti aukų orumą. Griežtos įkalinimo bausmės bei papildomos ankstyvo paleidimo sąlygos būtinos tam, kad pasmerkimo žinia būtų stipri ir nebūtų interpretuojama kaip „tuščia retorika“
96
.







Išvados ir rekomendacijos


Šiame straipsnyje buvo vertinama TBTBJ nuteistųjų reabilitacijos sėkmė, analizuojant du ją apibrėžiančius elementus: 1) reabilitacijos procesą / mechanizmą (reabilitacijos apibrėžimą, tikslus, pageidaujamus rezultatus, proceso valdymą, individualizavimą) ir 2) jos rezultatą (kaltųjų savo kaltės pripažinimą, apgailestavimą, elgesį, atitinkantį aukų lūkesčius). Deja, visi analizuoti aspektai įvertinti neigiamai. Šiuo metu TBTBJ neturi aiškaus reabilitacijos apibrėžimo, nusakančio numatytus jos tikslus, pageidaujamus rezultatus, neturi specializuotų reabilitacijos programų, pritaikytų karo nusikaltimus padariusiems asmenims, ir visą atsakomybę už reabilitaciją perduoda šalims, kuriose kali nuteistieji. Šios savo ruožtu taiko nacionalines, įprastiems nusikaltėliams pritaikytas reabilitacijos programas, kurios savo logika šiuo atveju netinkamos ir negarantuoja teigiamo rezultato. Nuteistieji grįžta į visuomenę, kurioje dauguma juos palaiko ir vertina, todėl jiems integruotis lengva, tačiau tai ypač skaudina aukų bendruomenę ir visiškai neatitinka jų lūkesčių. Aukų bendruomenės atstovai visose buvusios Jugoslavijos valstybėse labiausiai pasigenda nuteistųjų kaltės pripažinimo, atsiprašymo, apgailestavimo. Dabartinė situacija žeidžia jų orumą ir pakartotinai viktimizuoja jau ir taip traumuotą ir marginalizuotą grupę. TBTBJ nuteistųjų reabilitacijos paradoksas – jei nuteistieji gailėsis ir pripažins savo kaltę bei teismo verdiktą, jų integracija bus gerokai sudėtingesnė, nes toks nuteistųjų elgesys neatitiks daugumos visuomenės ir valdančiojo elito lūkesčių. Svarbu pažymėti, kad šiuo metu bandoma bent iš dalies spręsti šią problemą – numatomos papildomos sąlygos anksčiau laiko į laisvę paleidžiamiems nuteistiesiems (pavyzdžiui, draudžiama bendrauti su žiniasklaida, neigti padarytus nusikaltimus ir pan.). Vis dėlto tokios sąlygos, nors ir sveikintinos, galioja tik tol, kol baigaisi visas bausmės laikas. Be to, jos netaikomos didžiajai daliai anksčiau laiko paleistų nuteistųjų, kurie į laisvę išėjo iki 2019 m. Šio tyrimo išvados nėra galutinės ir jos netinka visai karo aukų bendruomenei, nes pavyko pakalbinti tik mažą jų atstovų dalį. Tai tik pirmas tokio pobūdžio tyrimas, pateikiantis pirmines įžvalgas, kurios galėtų būti tikrinamos gerokai platesne apimtimi visose buvusios Jugoslavijos šalyse. Be to, situacijai keičiantis būtų prasminga tokius tyrimus kartoti.

Svarbiausios rekomendacijos ateičiai: a) Sukurti įrodymais grįstą nuteistųjų reabilitacijos sistemą, pritaikytą karo nusikaltimų specifikai, kur būtų aiškus reabilitacijos apibrėžimas, tikslai, vertinimo kriterijai ir centralizuotas valdymas. b) Investuoti į tyrimus, kokia tiksliai ta specifika galėtų būti ir kokios priemonės būtų veiksmingos. Pradžiai užtektų ir pastangų „deideologizuoti“ nuteistuosius, „priešpriešinti“ juos savo nusikalstamos veiklos padarytai žalai, organizuoti mediacijos sesijas su nusikaltimų aukomis. c) Investuoti (ne vien tik TBTBJ lygmeniu) į platesnes pereinamojo laikotarpio teisingumo iniciatyvas, pavyzdžiui, pilietinės visuomenės iniciatyvas, kurios dirba su karo nusikaltimų švietimu ir edukuoti visuomenę apie TBTBJ verdiktus ir patvirtintus faktus (puikus pavyzdys – Center for Post-Conflict Research veikla BiH, kai tribunolo sprendimai perduodami visuomenei patrauklia ir aiškia forma). d) Numatyti papildomas sąlygas nuteistiesiems išeinant į laisvę (pavyzdžiui, nedalyvauti politikoje, neneigti teismo sprendimų) ir apgalvoti atitinkamus šių sąlygų įgyvendinimo priežiūros mechanizmus. 

